Ńdɔ ǹkúkúmá Salomóŋ á ngālóm bod nə́ bə́ kə nɔ̌ŋ Hiram[1] á Tîr. 14A ngábə́ mɔ́n ǹkús yā ébəgá Neftalí, dá ésīá á tɔá mod yǎ Tîr, ḿbɔ esíé mvɔ̄d; á ngābə́ ńdzyēán ai fəg, ǹyəmán, ai akə́ŋ yǎ ábɔ ésīé ai dzóm ésə̄ yǎ mvɔ́d. Ńdɔ a ngázu ábə ǹkúkúmá Salomóŋ, ǎ ngabɔ nyé bisíé bísə. 15Ńdɔ a ngábɔ miǹkǔm bikie míbɛ̄, m̀bɔ́g a tɔá á ńkōŋ mongolo mə́ mɔ́ áwômo ai mwom, ai ǹkǒl mongolo mə́ mɔ́ awômo ai mə́bɛ̄ ó tɔ̄á wa ngiligidíga a nyɔ́l dzam də́dā fə ású ńkǔm bɛ̄ɛ. 16A ngábɔ bibumá bí ńyámán mvɔ́d bíbɛ̄, naa bə́ tə́lē byá á mīńló miǹkum; ǹkóŋ yā ébumá dzyá ó ngábə́ mongolo mə́ mɔ́ mə́tán, ǹkóŋ yǎ édzí évɔ̄g ó ngábə́ fə mongolo mə́ mɔ́ mə́tán. 17Ńdɔ a ngábɔ̄ fə məvɔ́d mə́bɛ̄ mə́ tɔ̄á miǹtiŋán ai bǎn bə́ngɔ̄kɔbɔ̌ bibumá á mīńló miǹkum. Avɔ́d ósú bibumá zamgbál, ávɔ̄d ávɔ̄g bibumá zamgbál fə. 18Éyə̄ fə a ngábɔ miǹkum nálā miǹlɔŋ míbɛ̄ ḿbomoná ávɔ̄d dá á yōb, nâ á búdī ébumá yǎ é nə́ á ńkum á yób; a ngábɔ̄ fə̄ nálā dzam də́dā ḿfág yǎ ébūmá évɔ̄g. 19Ḿfág bíbūmá yā bí ngábə́ á mīńló miǹkǔm yā ḿbɛ̄ sí, bí ngábə́ anə́ sām məyǎŋ, mongolo mə́ mɔ́ mə́nyi. 20Bíbūmá bí ngábə́ á miǹkum míbɛ̄ á yōb nálā fə dzam də́dā á fəfə́l abum; bibumá miǹtɛd míbɛ̄ ḿbomoná á ńlō ńkum; éyə̄ fə ébūmá évɔg é ngábə́ bələ́ nálā. 21A ngátə́le miǹkum á ḿbɛ̄ sí yā Tə́mpɛl; a ngátə́le ǹkum á ḿbɔ̄ ńnóm, a yolé wɔ̄ dzwé nâ Yakîn; a ngátə́lē fə ǹkum ḿfág yǎ á ḿbɔ̄ ńgāl, a yolé dɔ̄ dzwé nâ Boaz. 22Ńdɔ esíé miǹkum é ngáman.